
Parlamentul  României

Camera  Deputaţilor

Comisia pentru industrii si servicii





                 Bucureşti, 24.10.2007








                    Nr.23/308/2007
AVIZ

asupra proiectului de Lege pentru modificarea Ordonanţei de urgenţă a Guvernului nr.196/2005 privind Fondul pentru mediu


În conformitate cu prevederile art.95 din Regulamentul Camerei Deputaţilor, republicat, Comisia pentru industrii şi servicii a fost sesizată, pentru aviz care va fi transmis Comisiei pentru administraţie publică, amenajarea teritoriului şi echilibru ecologic, cu proiectul de Lege pentru modificarea Ordonanţei de urgenţă a Guvernului nr.196/2005 privind Fondul pentru mediu, transmis cu adresa nr. P.L.x 694 din 15 octombrie 2007, înregistrat sub nr.23/308 din 16 octombrie 2007.


Consiliul Legislativ, cu avizul nr.990/23.07.2007, avizează favorabil proiectul de lege, cu observaţii şi propuneri care au fost preluate de iniţiator.



Proiectul de lege a fost adoptat de Senat, în şedinţa din 09 octombrie 2007.



Examinarea proiectului de lege a avut loc în şedinţa comisiei din data de 23 octombrie 2007. La dezbaterile asupra proiectului de lege a participat domnul Toti Mihai, preşedinte al Administraţiei Fondului pentru Mediu.



Proiectul de lege are ca obiect de reglementare modificarea Ordonanţei de urgenţă a Guvernului nr.196/2005 privind Fondul pentru mediu, aprobată cu modificări şi completări prin Legea nr.105/2006, în sensul adaptării unor norme cu urmare a măsurilor de reorganizare care au avut loc în cadrul administraţiei publice locale. Reprezentantul Consiliului Concurenţei nu mai face parte din Comitetul de avizare, deoarece Consiliului îi revine rolul de autoritate de contact în raporturile dintre Comisia Europeană şi autorităţile şi instituţiile publice din România.



În urma dezbaterilor, membrii comisiei au hotărât, cu unanimitate de voturi, avizarea favorabilă a proiectului de lege în forma adoptată de Senat.



În raport de obiectul şi conţinutul său, proiectul de lege face parte din categoria legilor ordinare.



În conformitate cu prevederile art.75 alin.(1) şi (3) din Constituţia României, republicată, Cameră decizională pentru acest proiect de lege este Camera Deputaţilor.

PREŞEDINTE,
Iulian Iancu
Expert parlamentar, Isabela Robe

